Fl-aħħar intervista fuq One Radio fil-kariga, il-Prim Ministru u Mexxej Laburista Joseph Muscat qal li nhar it-Tnejn il-pajjiż se jkollu Prim Ministru ġdid. Huwa qal li se jibqa’ fil-ġenb u se jagħti l-ispazju kollu lill-mexxej ġdid. Saħaq dwar l-importanza li ma jsirux paraguni bejn il-mexxej il-ġdid u bejnu. Dan hekk kif fi kliemu, huwa importanti li l-mexxej il-ġdid imexxi bil-karatteristiċi tiegħu. Dr Muscat qal li fl-aħħar ġimgħat ix-xogħol tal-Gvern baqa’ għaddej tant li fl-aħħar ġimgħa ħarġet it-tender biex issir il-mina bejn Malta u Għawdex. Spjega li din kienet wegħda elettorali u issa huwa deċiż li din se ssir żgur. Huwa qal li jiddispjaċieh li ma leħaqx lesta r-riforma li tippermetti li jkun hemm aktar nisa fil-parlament fejn qal li s-sistema għandha bżonn xokk biex din issir u tkun implimentata fl-elezzjoni li ġejja. Il-Prim Ministru tkellem dwar il-kisbiet li wettaq il-Gvern fl-aħħar snin fosthom it-tkabbir ekonomiku, li ppermetta li jittieħdu numru ta’ miżuri soċjali. Huwa qal li mingħajr ma jinħoloq il-ġid ma jkunx possibbli li l-Gvern ikollu xi jqassam għalhekk huwa jibqa pro-business. Tkellem ukoll dwar l-idea li l-faqar ikun miġġieled mhux billi tqassam il-flus iżda billi tħeġġeġ aktar nies jidħlu fid-dinja tax-xogħol, tant li saret l-iskema tat-tapering fejn dawk fuq benefiċċji soċjali jibqgħu jieħdu l-flus għall-perjodu ta’ tliet snin filwaqt li jkunu qed jaħdmu. Sostna li din is-sistema għenet ħafna biex tiżdied il-parteċipazzjoni tan-nisa fid-dinja tax-xogħol tant li din telgħet minn 45 għal 65%. Spjega li fiż-żmien li ġej hemm bżonn li l-pensjonanti jinħarġu mir-riskju tal-faqar. Dr Muscat qal li għad fadal xi jsir u jinsab konvint li r-riformi progressivi se jkomplu fiż-żmien li ġej. Sostna li meta lura fl-2008 hu ried li jidħol id-divorzju fil-pajjiż ħafna ħaduha kontrih, iżda llum il-pajjiż inbidel. Hu sostna li l-Partit Laburista jrid ikun progressiv tal-fatt u mhux tal-isem u ma junx progressiv tal-isem, u konservattiv tal-fatt. Dr Muscat qal li din mhix l-ewwel  darba li qed issir għażla ta’ Prim Ministru meta l-Partit Laburista kien fil-Gvern, iżda hija l-ewwel darbali qed issir elezzjoni fi ħdan il-Partit Laburista. Huwa qal li kien hemm min ħaseb li l-partit laburista se jinqasam, iżda ra sens kbir ta’ kollaborazzjoni. Dr Muscat qal li l-irwol tal-politiċi fit-tmexxija tal-pajjiż jidher li qed tonqod għax qed tkun is-soċjetà ċivili li se tiddetermina fejn għandu jmur il-pajjiż.